Tshwane se buswiele draai weerFoto bloot ter illustrasie. (Foto: City of Tshwane/Facebook) Busse van die Tshwane-metro was teen Dinsdagmiddag weer op die pad nadat die busdiens Dinsdagoggend eindelik brandstof in die hande kon kry. Meer as 70 busse se tenks is sedertdien volgemaak terwyl die res van die metro se vloot nog in die tou wag. Die metro was Maandagmiddag genoop om sy busdiens tydelik op te skort weens ŉ tekort aan brandstof vir sy busse. Selby Bokaba, woordvoerder van Stad Tshwane, sê die busdiens se brandstofverskaffer sou aanvanklik teen Maandagaand brandstof aflewer. Die verskaffer het egter logistieke probleme ondervind en die eerste vragmotor het eers Dinsdagoggend by die TBS-depot in Pretoria stilgehou om diesel af te lewer. Bokaba sê die metro het vanoggend van ’n ander diensverskaffer, die Engen-vulstasie in Pretoria-Wes, gebruik gemaak om sy vloot so spoedig moontlik weer op die pad te kry. “Tshwane wil sy gewaardeerde pendelaars weer eens om verskoning vra vir die ongerief wat dit veroorsaak het,” sê Bokaba.